»Vi sultestrejker, fordi vi dør langsomt. Vi dør hver dag her. En langsom død. Vi har ingenting at lave, vi sidder bare på værelserne. Og vi har brug for hjælp.«

Sådan lyder det fra Taleb Said Morad Ansari, der er talsmand for 28 afviste asylansøgere på udrejsecenter Kærshovedgård ved Ikast, som på femte døgn sultestrejker i protest mod forholdene på stedet, skriver TV Midtvest.

Iført t-shirts med budskab om, at de afviste asylansøgere også er mennesker, håber de 28 mænd, at myndighederne vil lytte til dem og kigge på deres sag. Ifølge talsmanden ønsker de allesammen at blive en del af samfundet, tjene penge og betale skat. I stedet sidder de på hænderne på Kærshovedgård, hvor de ikke engang kan gå i skole, på arbejde eller lave mad - altså forhold, der er værre end i de danske fængsler, lyder kritikken.

Foreløbig er én blevet indlagt som følge af sultestrejken, mens flere andre kaster op og har det dårligt.

Spørger man Taleb Said Morad Ansari, indstiller gruppen først deres strejke, når myndighederne har været ude at tale med dem.

Foreløbig har sultestrejken ført til livlig debat på de sociale medier, hvor langt størstedelen dog forholder sig kritisk til de afviste asylansøgere.

Blandt andet har Folketingskandidaten for Nye Borgerlige Peter Seier Christensen delt TV Midtvests artikel med ordene:

'Øøh, hvad så med at rejse hjem? I er afviste asylansøgere. I har intet opholdsgrundlag i Danmark. I er blevet vurderet og bedømt til ikke at være flygtninge. Hvorfor I så valgte at rejse til Danmark, kan vi jo ikke vide, men måske tænke vores om. Skatteyderne vil gerne have, at deres penge bliver brugt på danskere i stedet for på Jer. Så få det afsluttet og rejs hjem, hvor I hører til.'

De afviste asylansøgere har sovet i telt og sultestrejket siden 11. oktober.